+-----------------------------------------------------------------------+
| 3. ลักษณะการประกอบธุรกิจ                                                 |
+-----------------------------------------------------------------------+

ประวัติความเป็นมาของบริษัทฯ 

บมจ. ทรู คอร์ปอเรชั่น (“บริษัทฯ” หรือ “กลุ่มทรู”)
เป็นหนึ่งในแบรนด์ที่แข็งแกร่งและได้รับการยอมรับมากที่สุดในประเทศ
โดยเป็นผู้ให้บริการสื่อสารโทรคมนาคมครบวงจร ด้วยจำนวนผู้ใช้บริการกว่า 24
ล้านรายทั่วประเทศ

ความแข็งแกร่งของกลุ่มทรู
เป็นผลจากยุทธศาสตร์คอนเวอร์เจนซ์ที่สามารถมอบความคุ้มค่าและสิทธิประโยชน์แก่ผู้ใช้บริการ
ด้วยการผสมผสานประสิทธิภาพของโครงข่าย ความหลากหลายของผลิตภัณฑ์และบริการต่างๆ
ภายในกลุ่ม ทั้งนี้ ธุรกิจหลัก 3 ธุรกิจของทรู ประกอบด้วย กลุ่มทรู โมบาย ซึ่งประกอบด้วย ทรูมูฟ
ผู้ให้บริการโทรศัพท์เคลื่อนที่รายใหญ่อันดับที่สามของประเทศ ทรูมูฟ เอช หนึ่งในแบรนด์ของทรู
ซึ่งขายต่อบริการ 3G+ ภายใต้เทคโนโลยี HSPA บนคลื่นความถี่ 850MHz ของบริษัท กสท
โทรคมนาคม และ ฮัทช์ ผู้ให้บริการโทรศัพท์เคลื่อนที่บนเครือข่าย CDMA ทรูออนไลน์
ผู้ให้บริการโทรศัพท์พื้นฐานรายใหญ่ที่สุดในเขตกรุงเทพมหานครและปริมณฑล
และผู้ให้บริการบรอดแบนด์อินเทอร์เน็ตและ WiFi ด้วยโครงข่ายที่ครอบคลุมมากที่สุดทั่วประเทศ
ผ่านเทคโนโลยี ADSL และ เคเบิลโมเด็ม (Cable Modem) ด้วย DOCSIS 3.0
รวมทั้งเทคโนโลยี FTTH (Fiber to the Home) หรือใยแก้วนำแสง ทรูวิชั่นส์
เป็นผู้ให้บริการโทรทัศน์แบบบอกรับสมาชิกทั่วประเทศรายเดียวของไทย
และยังเป็นผู้ให้บริการเพียงรายเดียวที่ให้บริการโทรทัศน์ในระบบ High Definition ทั้งนี้
ผลการดำเนินงานของธุรกิจคอนเวอร์เจนซ์และธุรกิจอื่นๆ ซึ่งประกอบด้วย ทรูมันนี่
ผู้ให้บริการธุรกรรมทางการเงินผ่านระบบออนไลน์ ทรูไลฟ์
แบรนด์ที่ให้บริการแพ็กเกจคอนเวอร์เจนซ์ ดิจิตอลคอนเทนต์ และสื่อต่างๆ และธุรกิจทรู คอฟฟี่
ซึ่งเป็นเครือข่ายร้านกาแฟของทรู ได้ถูกรวมอยู่ในกลุ่มของธุรกิจทรูออนไลน์

กลุ่มทรูมีความมุ่งมั่นสนับสนุนการพัฒนาประเทศด้วยนวัตกรรมและเทคโนโลยี
รวมทั้งมีส่วนในการลดความเหลื่อมล้ำทางเทคโนโลยี และการสร้างสังคมแห่งการเรียนรู้อย่างยั่งยืน
ด้วยการพลิกโฉมการสื่อสารด้านข้อมูลข่าวสาร (Digital Revolution)
ให้ทุกครัวเรือนในประเทศ และเยาวชนของชาติ
มีโอกาสเข้าถึงข้อมูลข่าวสารและแหล่งความรู้ได้ทั่วถึง
แนวทางการดำเนินธุรกิจของทรูมาจากวัฒนธรรมองค์กร 4 ประการ ประกอบด้วย เชื่อถือได้
สร้างสรรค์ เอาใจใส่ กล้าคิดกล้าทำ โดยมีเป้าหมายเพิ่มคุณค่าแก่ผู้ถือหุ้น ลูกค้า องค์กร
สังคมและพนักงานเป็นสำคัญ

ยุทธศาสตร์คอนเวอร์เจนซ์ทำให้กลุ่มทรูสามารถเป็นทางเลือกให้กับลูกค้าไลฟ์สไตล์ต่างๆ
ด้วยการผสมผสานบริการภายในกลุ่มเสริมความแข็งแกร่งในการบริการติดต่อสื่อสารและโซลูชั่นได้ตรงตามความต้องการของลูกค้าแต่ละกลุ่ม
ทำให้สามารถเพิ่มยอดผู้ใช้บริการและสร้างความผูกพันกับบริการต่างๆ ของกลุ่มทรู นอกจากนี้
แพ็กเกจระหว่างทรูออนไลน์และกลุ่มทรู โมบายหรือทรูวิชั่นส์
รวมทั้งแพ็กเกจระหว่างทรูวิชั่นส์และกลุ่มทรู โมบาย
ได้รับการตอบรับและประสบความสำเร็จอย่างสูงในการเพิ่มจำนวนลูกค้าใหม่และรักษาฐานลูกค้าที่มีอยู่เดิม
ในขณะที่บริการดิจิตอลคอนเทนต์และบริการพาณิชย์อิเล็กทรอนิกส์
มีส่วนสำคัญช่วยเพิ่มคุณค่าให้กับบริการต่างๆ ภายในกลุ่ม

กลุ่มทรูได้รับการสนับสนุนจากเครือเจริญโภคภัณฑ์ (ซีพี)
ซึ่งเป็นกลุ่มธุรกิจด้านการเกษตรครบวงจรที่ใหญ่ที่สุดในภูมิภาคเอเชีย ซึ่งถือหุ้นทรูในสัดส่วนร้อยละ
64.7 ของทุนจดทะเบียนที่เรียกชำระแล้วทั้งสิ้น 145,032 ล้านบาท ณ วันที่ 31 ธันวาคม 2554

ในสิ้นปี 2554 กลุ่มทรูมีรายได้รวม 71.9 พันล้านบาท (รวมค่าเชื่อมโยงโครงข่าย)
และมีการลงทุนในโครงสร้างพื้นฐานประมาณ 225.6 พันล้านบาท โดยมีพนักงานประจำทั้งสิ้น
18,702 คน

ธุรกิจของกลุ่มทรู

บริษัทฯ ก่อตั้งขึ้นครั้งแรกในเดือนพฤศจิกายน 2533 ในฐานะผู้ให้บริการโทรศัพท์พื้นฐาน ในปีต่อมา
บริษัทฯ ได้ลงนามในสัญญาร่วมการงานและร่วมลงทุนกับบริษัททีโอที จำกัด (มหาชน) (“ทีโอที”)
โดยให้บริษัทฯ เป็นผู้ดำเนินการลงทุน จัดหา และติดตั้งควบคุม
ตลอดจนซ่อมบำรุงและรักษาอุปกรณ์ในระบบสำหรับการขยายบริการโทรศัพท์จำนวน 2.6
ล้านเลขหมาย ในเขตกรุงเทพมหานครและปริมณฑล เป็นระยะเวลา 25 ปี
โดยจะสิ้นสุดสัญญาในเดือนตุลาคม 2560

ในปี 2536 บริษัทฯ ได้เปลี่ยนสถานะเป็นบริษัทมหาชน
และเข้าจดทะเบียนในตลาดหลักทรัพย์แห่งประเทศไทยในชื่อ บริษัท เทเลคอมเอเชีย คอร์ปอเรชั่น
จำกัด (มหาชน) ในเดือนธันวาคม 2536 มีชื่อย่อหลักทรัพย์ว่า “TA” ในเดือนเมษายน 2547
บริษัทฯ ได้มีการปรับเปลี่ยนในภาพลักษณ์ภายใต้แบรนด์ทรู และได้เปลี่ยนชื่อบริษัทมาเป็น บริษัท ทรู
คอร์ปอเรชั่น จำกัด (มหาชน) มีชื่อย่อหลักทรัพย์ว่า “TRUE”

นอกเหนือจากการให้บริการโทรศัพท์พื้นฐาน และบริการเสริมต่างๆ
ซึ่งรวมถึงบริการโทรศัพท์สาธารณะและบริการ WE PCT (บริการโทรศัพท์พื้นฐานพกพา) ในปี 2544
กลุ่มทรู (ผ่านบริษัทย่อย) ได้เปิดให้บริการโครงข่ายข้อมูลความเร็วสูง ซึ่งประกอบด้วยบริการ
ADSL และบริการเคเบิลโมเด็ม และในปี 2546
ได้เปิดให้บริการอินเทอร์เน็ตความเร็วสูงแบบไร้สายหรือบริการ WiFi ต่อมาในปี 2550
บริษัทย่อยได้เปิดให้บริการโครงข่ายอินเทอร์เน็ตระหว่างประเทศ (International Internet
Gateway) และได้เปิดให้บริการโครงข่ายข้อมูลระหว่างประเทศ (International Data
Gateway) และบริการโทรศัพท์ทางไกลระหว่างประเทศ ในปี 2551 นอกจากนี้ ในปี 2554
ยังได้ขยายความครอบคลุมของโครงข่ายเคเบิลโมเด็ม และปรับเปลี่ยนเทคโนโลยีเป็น DOCSIS
3.0 ซึ่งทำให้สามารถให้บริการบรอดแบนด์สำหรับลูกค้าทั่วไปด้วยความเร็วสูงสุดในประเทศไทย
ทั้งนี้ ในปี 2555 กลุ่มทรูมีเป้าหมายขยายบริการบรอดแบนด์ทั้งบนเทคโนโลยี ADSL และ DOCSIS
3.0 ให้ครอบคลุมพื้นที่ให้บริการประมาณ 3 ล้านครัวเรือนทั่วประเทศ จาก 2.3 ล้านครัวเรือน ณ
สิ้นปี 2554

ในเดือนตุลาคม 2544 กลุ่มทรูได้เข้าถือหุ้น ในบริษัทกรุงเทพอินเตอร์เทเลเทค จำกัด (มหาชน)
หรือ “BITCO” (ซึ่งเป็นบริษัทที่ถือหุ้นในบริษัท ทีเอ ออเร้นจ์ จำกัด) ในอัตราร้อยละ 41.1
ซึ่งนับเป็นการเริ่มเข้าสู่ธุรกิจโทรศัพท์เคลื่อนที่ ทั้งนี้ ทีเอ
ออเร้นจ์ได้เปิดให้บริการอย่างเต็มที่ในเดือนมีนาคม 2545 และได้เปลี่ยนชื่อเป็น “ทรูมูฟ” เมื่อต้นปี
2549 บริษัทฯ ได้เพิ่มสัดส่วนการถือหุ้นใน BITCO มากขึ้นตามลำดับ โดย ณ วันที่ 31 ธันวาคม
2554 กลุ่มทรูมีสัดส่วนการถือหุ้นทางอ้อมใน BITCO คิดเป็นร้อยละ 99.4

นอกเหนือจากนั้น กลุ่มทรูได้ขยายการให้บริการโทรศัพท์เคลื่อนที่ ด้วยการเข้าซื้อหุ้น 4
บริษัทของกลุ่มฮัทชิสัน ในประเทศไทย ซึ่งแล้วเสร็จในเดือนมกราคม 2554
การเข้าซิ้อหุ้นในครั้งนี้ทำให้บริษัทฯ
ได้ประโยชน์จากการเป็นผู้ให้บริการรายแรกที่สามารถให้บริการโทรศัพท์เคลื่อนที่ระบบ 3G
ด้วยเทคโนโลยี HSPA บนคลื่นความถี่ 850 MHz เชิงพาณิชย์ได้ทั่วประเทศ ทั้งนี้ ในวันที่ 30
สิงหาคม 2554 บริษัท เรียล มูฟ จำกัด (บริษัทย่อยภายใต้กลุ่มทรู) ในฐานะผู้ขายต่อบริการ 3G+
ของบริษัท กสท โทรคมนาคม ได้เปิดให้บริการ 3G+ ภายใต้แบรนด์ ทรูมูฟ เอช อย่างเป็นทางการ
โดยสามารถให้บริการได้อย่างต่อเนื่องไปจนถึงปี 2568

ในเดือนมกราคม 2549 กลุ่มทรูได้เข้าซื้อหุ้น ยูบีซี จาก MIH ทั้งหมด
และต่อมาได้ดำเนินการเข้าซื้อหุ้นสามัญจากผู้ถือหุ้นรายย่อย (Tender Offer)
ทำให้มีสัดส่วนการถือหุ้นทางอ้อมในยูบีซี ร้อยละ 91.8 ภายหลังการเข้าซื้อหุ้นดังกล่าว
เสร็จสิ้นในเดือนมีนาคม 2549 ทั้งนี้ ยูบีซีได้เปลี่ยนชื่อเป็น “ทรูวิชั่นส์” เมื่อต้นปี 2550 นอกจากนี้
หลังการปรับโครงสร้างของกลุ่มบริษัททรูวิชั่นส์ในช่วงครึ่งปีแรกของปี 2553
และการซื้อคืนหุ้นจากผู้ถือหุ้นรายย่อย ในระหว่างเดือนพฤศจิกายน 2553 ถึงเดือนกุมภาพันธ์ 2554
ส่งผลให้กลุ่มทรูมีสัดส่วนการถือหุ้นในกลุ่มบริษัททรูวิชั่นส์เพิ่มขึ้นเป็นร้อยละ 99.3
ในขณะที่รายได้หลักของ
ทรูวิชั่นส์มาจากค่าสมาชิกรายเดือน ในปี 2552 ได้รับอนุญาตจาก อสมท
ให้สามารถหารายได้จากการโฆษณา
ซึ่งเป็นโอกาสใหม่ในการผลักดันการเติบโตของการรายได้และการทำกำไรให้กับทรูวิชั่นส์ ตลอดปี
2554 ทรูวิชั่นส์มุ่งเน้นหาแนวทางเพื่อป้องกันการละเมิดลิขสิทธิ์รายการ
ซึ่งเป็นผลมาจากการลักลอบใช้สัญญาณ ทั้งนี้ ในเดือนตุลาคม 2554
ทรูวิชั่นส์ได้เริ่มเปลี่ยนระบบออกอากาศใหม่ ภายใต้เทคโนโลยี MPEG-4
ซึ่งคาดว่าจะสามารถดำเนินการได้เสร็จสมบูรณ์ในระยะเวลา 12 เดือน ระบบออกอากาศดังกล่าว
จะช่วยลดการลักลอบใช้สัญญาณ และมีส่วนสำคัญในการเพิ่มยอดสมาชิกและรายได้ของทรูวิชั่นส์

ทั้งนี้ บริการคอนเวอร์เจนซ์และบริการอื่นๆ
เป็นบริการเพื่อเป็นการสนับสนุนและเสริมสร้างความแข็งแกร่งให้กับธุรกิจหลัก (กลุ่มทรู โมบาย
ทรูออนไลน์ และทรูวิชั่นส์)
ซึ่งเป็นการผสมผสานผลิตภัณฑ์และบริการที่หลากหลายภายใต้กลุ่มทรูเข้าด้วยกัน
ทั้งบริการสื่อสารโทรคมนาคม บริการด้านคอนเทนต์และสื่อต่างๆ อย่างครบวงจร โดยในปี 2553
ได้มีการจัดกลุ่มบริการคอนเวอร์เจนซ์ออกเป็น 3 กลุ่ม คือ ทรู ไลฟ์ พลัส
ซึ่งเป็นการผสมผสานบริการของ 3 ธุรกิจหลักของกลุ่มทรูในลักษณะของแพ็กเกจคอนเวอร์เจนซ์ ทรู
ดิจิตอล พลัส ซึ่งให้บริการเกมออนไลน์ และ การจัดกิจกรรม E-Sports ต่างๆ
นอกจากนี้ยังให้บริการเกมออนไลน์ภายใต้ NCTrue ซึ่งเป็นการร่วมทุนระหว่างกลุ่มทรูกับ NCsoft
หนึ่งในผู้พัฒนาและผลิตเกมออนไลน์ที่ใหญ่ที่สุดในประเทศเกาหลี และ ทรู ดิจิตอล คอนเท้นท์ แอนด์
มีเดีย ซึ่งผลิตคอนเทนต์สำคัญต่างๆ ตลอดจนสื่อและสิ่งพิมพ์ (อาทิ e-book และ e-magazine)
โดยมี ทรู แอพ เซ็นเตอร์ (True App Center)
สถาบันศูนย์กลางการศึกษาเพื่อสร้างนักพัฒนาแอพพลิเคชั่นบนมือถือ
เป็นกำลังสำคัญในการขับเคลื่อนการพัฒนาคอนเทนต์
ซึ่งจะเป็นปัจจัยที่ช่วยเพิ่มรายได้จากบริการที่ไม่ใช่เสียงของกลุ่มทรู ทั้งนี้ ทรู แอพ
เซ็นเตอร์ได้พัฒนาแอพพลิเคชั่นไปทั้งสิ้นกว่า 220 แอพพลิเคชั่น ณ สิ้นปี 2554 (จาก 122
แอพพลิเคชั่นในปี 2553) ซึ่งสามารถรองรับการใช้งานของสมาร์ทโฟน ทั้ง iPhone (ไอโฟน)
Android (แอนดรอยด์) และ BlackBerry (แบล็กเบอร์รี่) ในขณะที่บริการอื่นๆ ซึ่งได้แก่ ทรู
คอฟฟี่ เครือข่ายร้านกาแฟของกลุ่มทรู
ที่ลูกค้าสามารถสัมผัสกับบริการหลากหลายของกลุ่มทรูได้โดยตรง
นอกเหนือจากการให้บริการในลักษณะของร้านกาแฟทั่วไป ทรู คอฟฟี่
ยังเป็นแหล่งรวมบริการและผลิตภัณฑ์ใหม่ๆ ภายใต้กลุ่มทรู
ซึ่งรวมทั้งสมาร์ทโฟนและอุปกรณ์แท็บเล็ตต่างๆ

ทั้งนี้ เพื่อรองรับการให้บริการต่างๆ ภายใต้ยุทธศาสตร์คอนเวอร์เจนซ์ ในเดือนธันวาคม 2546
กลุ่มทรูได้เปิดให้บริการธุรกรรมทางการเงินแบบออนไลน์ภายใต้แบรนด์ ทรูมันนี่
ต่อมาในเดือนมิถุนายน 2552 ทรูมันนี่ได้รับใบอนุญาตจากคณะกรรมการธุรกรรมทางอิเล็กทรอนิกส์
ให้เป็นผู้ให้บริการชำระเงินทางอิเล็กทรอนิกส์ เป็นระยะเวลา 10 ปี นับตั้งแต่เปิดให้บริการ
ทรูมันนี่ได้ขยายเครือข่ายการรับชำระค่าสินค้าและบริการต่างๆ ออกไปอย่างกว้างขวาง ปัจจุบัน
ผู้ใช้บริการทรูมันนี่สามารถสั่งซื้อสินค้าและทำธุรกรรมทางการเงินแบบออนไลน์
ผ่านบริการการเงินบนโทรศัพท์เคลื่อนที่ สำหรับผลิตภัณฑ์และบริการภายในกลุ่มทรูและบริการอื่นๆ
อาทิ ค่าสาธารณูปโภคต่างๆ ได้มากกว่า 300 ผลิตภัณฑ์และบริการ นอกจากนี้
ทรูมันนี่ได้เปิดให้บริการ TrueMoney Kiosk เพื่ออำนวยความสะดวกให้กับลูกค้าทั่วประเทศ
สามารถทำธุรกรรมด้วยเงินสดด้วยตนเองตลอด 24 ชั่วโมง

พัฒนาการสำคัญในปี 2554

กลุ่มทรู

 มกราคม: การเข้าซื้อหุ้น 4 บริษัทของกลุ่มฮัทชิสันในประเทศไทยแล้วเสร็จในเดือนมกราคม
ทำให้กลุ่มทรูสามารถเดินหน้าเพื่อให้บริการ 3G+ (บนเทคโนโลยี HSPA)
ในฐานะผู้ขายต่อบริการภายใต้สัญญาที่ทำร่วมกับบริษัท กสท โทรคมนาคม จำกัด (มหาชน)

-   เมษายน: ที่ประชุมสามัญผู้ถือหุ้นประจำปี 2554 อนุมัติการจัดโครงสร้างธุรกิจใหม่
    เพื่อให้เกิดประสิทธิภาพในการดำเนินธุรกิจและโอกาสในการจัดหาเงินทุนเพื่อสนับสนุนธุรกิจในอนาคต
    โดยรวมธุรกิจโทรศัพท์เคลื่อนที่ทั้งหมดของกลุ่มทรู ซึ่งประกอบด้วย ทรูมูฟ ทรูมูฟ เอช
    และฮัทช์เข้าด้วยกัน ภายใต้กลุ่มทรู โมบาย โดยมี
    ทรูมูฟ เอช (ภายใต้บริษัท เรียล มูฟ จำกัด) เป็นแบรนด์สำคัญในการทำตลาด 3G+
    ของบริษัทฯ

-   เมษายน: ไมโครซอฟท์และกลุ่มทรูผนึกกำลังนำเสนอบริการคลาวด์คอมพิวติ้ง (Cloud
    Computing) สู่องค์กรธุรกิจไทย
    โดยความร่วมมือดังกล่าวจะนำมาซึ่งบริการคลาวด์คอมพิวติ้งแบบครบวงจร ทั้งดิจิตอลคอนเทนต์
    โฮมเอนเตอร์เทนเมนท์ อีเมล เครื่องมือในการติดต่อสื่อสารและการทำงานร่วมกัน
    ตลอดจนผลักดันให้เกิดการบริการที่มีประสิทธิภาพยิ่งขึ้น
    เพิ่มทางเลือกและคุณค่าทางธุรกิจที่มากขึ้นให้กับผู้ใช้งาน

-   มีนาคม - มิถุนายน: กลุ่มทรูประกาศระดมทุนผ่านการเสนอขายหุ้นสามัญใหม่ให้กับผู้ถือหุ้นเดิม
    จำนวน 13.1 พันล้านบาทในเดือนมีนาคม และมีกำหนดจองซื้อระหว่างวันที่ 30 พฤษภาคม ถึง
    3 มิถุนายน 2554 โดยมีผู้ถือหุ้นจองสิทธิซื้อหุ้นเกินกว่าจำนวนหุ้นที่เสนอขายถึงร้อยละ 10.58

-   พฤษภาคม: เพื่อเสริมสร้างความแข็งแกร่งด้านลูกค้าสัมพันธ์ กลุ่มทรู เปิดตัว “True ID”
    (ทรู ไอดี) นวัตกรรมที่เชื่อมต่อลูกค้าเข้าถึงทุกบริการและสิทธิพิเศษต่างๆ ของกลุ่มทรู อาทิ
    ช้อปปิ้งออนไลน์ คอนเทนต์ต่างๆ เติม จ่าย โอน ซื้อ จอง ตรวจสอบค่าใช้บริการด้วยตนเอง
    และบริการอื่นๆ ผ่านเครื่องโทรศัพท์เคลื่อนที่เกือบทุกรุ่นโดยไม่จำกัดเฉพาะกลุ่มสมาร์ทโฟน

-   กันยายน - ตุลาคม: ในเดือนกันยายน กลุ่มทรูลงนามในสัญญาเงินกู้ร่วมกับธนาคารในประเทศ
    4 แห่ง โดยได้รับการสนับสนุนวงเงินกู้ระยะยาวจำนวนทั้งสิ้น 48.9 พันล้านบาท ในขณะที่
    ทรูมูฟประกาศการซื้อคืนหุ้นกู้สกุลดอลลาร์สหรัฐ การเบิกใช้วงเงินกู้ระยะยาวในระยะแรก
    เป็นการชำระคืนหนี้สินเดิม ซึ่งเกี่ยวข้องกับการซื้อกิจการฮัทช์
    รวมทั้งเงินกู้เพื่อการขยายโครงข่ายเคเบิลโมเด็มสำหรับบริการบรอดแบนด์ ทั้งนี้
    การซื้อคืนหุ้นกู้สกุลดอลลาร์สหรัฐของทรูมูฟ แล้วเสร็จในเดือนตุลาคม
    โดยสามารถซื้อคืนได้มากกว่าร้อยละ 97 ของมูลค่าหุ้นกู้ทั้งหมด

กลุ่มทรู โมบาย

-   มกราคม: ทรูมูฟ นำเสนอ “hi-speed micro SIM” แบบเติมเงิน ซึ่งลูกค้า iPhone 4
    หรือ iPad รวมทั้ง สมาร์ทโฟนและอุปกรณ์แท็บเล็ตอื่นๆ
    สามารถใช้บริการด้านข้อมูลผ่านเครือข่าย 3G และ WiFi ความเร็วสูงสุด 7.2 Mbps

 เมษายน: บริษัทเรียล มูฟ จำกัด ผู้ขายต่อบริการ 3G+ เชิงพาณิชย์ ของ บริษัท กสท
โทรคมนาคม เปิดตัวแบรนด์ใหม่ “ทรูมูฟ เอช”

-   สิงหาคม: กลุ่มทรู เปิดตัวแบรนด์ “ทรูมูฟ เอช” อย่างเป็นทางการ บนเครือข่ายไร้สายใหม่
    3G+ ให้ความเร็วสูงสุดถึง 42 Mbps และ WiFi ความเร็วสูงสุด 8 Mbps
    ครอบคลุมทั่วกรุงเทพฯ และอีก 16 จังหวัดทั่วไทย ภายใต้แนวคิด มอบชีวิตอิสระ หรือ
    FREEYOU

-   กันยายน: ทรูมูฟ เอช จำหน่าย iPad 2 รุ่น WiFi + 3G ในไทย
    สามารถซื้อได้ที่ร้านทรูช้อป 50 สาขาทั่วประเทศ

-   กันยายน: คณะอนุกรรมการคุ้มครองผู้บริโภคด้านกิจการโทรคมนาคม
    ในคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ และ
    ทรูมูฟ ร่วมลงนามบันทึกข้อตกลงความร่วมมือในการให้ความคุ้มครองผู้บริโภค
    ด้วยการเพิ่มประสิทธิภาพการแก้ไขปัญหาเรื่องร้องเรียนของผู้ใช้บริการที่ได้รับความเดือดร้อนจากการให้บริการโทรคมนาคมของผู้รับใบอนุญาต

-   ตุลาคม: ทรูมูฟ เอช ร่วมกับ บริษัท รถไฟฟ้ากรุงเทพ จำกัด (มหาชน) ขยายบริการ 3G+
    ให้ลูกค้าใช้งานได้ทุกสถานีและในรถไฟฟ้าใต้ดินตลอดเส้นทาง

-   พฤศจิกายน: ทรูมูฟ เอช เปิดตัว iSIM ซิม พร้อมแพ็กเกจสำหรับบริการด้านข้อมูลโดยเฉพาะ
    ทั้งนี้เพื่อตอบสนองความต้องการของผู้ใช้สมาร์ทโฟนและอุปกรณ์แท็บเล็ตต่างๆ

-   ธันวาคม: ทรู มูฟ เอช เปิดตัว iPhone 4 S ในประเทศไทย
    พร้อมแพ็กเกจที่รวมบริการด้านเสียงและข้อมูลที่หลากหลาย พร้อมการใช้งาน WiFi
    แบบไม่จำกัด ตลอดจน บริการด้านคอนเทนต์ แอพพลิเคชั่น และบริการคอนเวอร์เจนซ์ต่างๆ
    จากกลุ่มทรู

-   ธันวาคม: ทรู มูฟ เอช เปิดตัวซิมเติมเงินกับบริการเติมเงินบนเครือข่าย 3G+
    ครั้งแรกในไทย และขยายพื้นที่ให้บริการ 3G+ ครอบคลุม 77 อำเภอเมืองทั่วประเทศ

ทรูออนไลน์

-   มีนาคม: ทรูออนไลน์เปิดบริการ Ultra hi-speed Internet 100 Mbps
    ครั้งแรกในไทยด้วยเทคโนโลยี DOCSIS 3.0 ซึ่งให้บริการด้วยความเร็วตั้งแต่ 10 ถึง 100
    Mbps และบริการ WiFi ความเร็ว 8 Mbps ทั้งนี้ เทคโนโลยี DOCSIS 3.0
    ทำให้กลุ่มทรูสามารถให้บริการแบบคอนเวอร์เจนซ์ ซึ่งเป็นการผสมผสานบริการบรอดแบนด์
    และบริการโทรทัศน์แบบบอกรับสมาชิกของทรูวิชั่นส์เข้าด้วยกัน

-   มีนาคม: ทรูออนไลน์เสริมสร้างความแข็งแกร่งให้กับกลุ่มทรู โมบาย
    ในฐานะผู้นำบริการโมบาย อินเทอร์เน็ต โดยเปิดให้บริการ WiFi ความเร็ว 8 Mbps
    ครั้งแรกในประเทศไทย ผ่านจุดเชื่อมต่อสัญญาณ WiFi กว่า 20,000 จุดทั่วประเทศ

-   มีนาคม: กลุ่มทรู เปิดตัว “ทรู อีเธอร์เน็ต ไฟเบอร์” (True Ethernet Fiber)
    บริการวงจรสื่อสารความเร็วสูง บนโครงข่าย IP
    สามารถรับ-ส่งข้อมูลขนาดใหญ่ได้หลากหลายประเภท
    ผ่านโครงข่ายเคเบิลใยแก้วนำแสงที่มีความเร็ว ตั้งแต่ 2 Mbps ถึง 10 Gbps
    สำหรับกลุ่มลูกค้าองค์กร โดยเปิดให้บริการครอบคลุมพื้นที่
    ทั้งในกรุงเทพฯ และต่างจังหวัด ด้วยมาตรฐานระดับโลกจาก Metro Ethernet Forum
    (MEF) รายแรกและรายเดียวของไทย

-   พฤษภาคม: เมืองพัทยาร่วมกับบริษัท ทรู ยูนิเวอร์แซล คอนเวอร์เจนซ์ จำกัด
    (บริษัทย่อยภายใต้กลุ่มทรู)
    ลงนามความร่วมมือในการพัฒนาการให้บริการอินเทอร์เน็ตความเร็วสูงผ่านโครงข่ายมัลติมีเดียเพื่อยกระดับเทคโนโลยีสื่อสารให้ครอบคลุมทุกพื้นที่ทั่วเมืองพัทยา

-   มิถุนายน: ทรูออนไลน์เสริมสร้างความแข็งแกร่งในฐานะผู้นำตลาดบรอดแบนด์
    ปรับมาตรฐานความเร็วบริการบรอดแบนด์ใหม่เป็น 7 Mbps (จากเดิม 6 Mbps)
    เป็นรายแรกของไทย ด้วยอัตราค่าบริการเท่าเดิมคือ 599 บาทต่อเดือน
    สำหรับผู้ใช้บริการบรอดแบนด์บนเทคโนโลยี ADSL นอกจากนี้ยังการรวมเทคโนโลยี ADSL
    และ DOCSIS 3.0 โดยเปลี่ยนแบรนด์ใหม่เป็น Ultra hi-speed Internet
    ซึ่งให้บริการอินเทอร์เน็ตความเร็วสูงตั้งแต่ 7-100 Mbps

-   กันยายน: กลุ่มทรู เปิดตัว Ultra WiFi by TrueMove H
    โดยให้บริการด้วยความเร็วสูงสุดถึง 100 Mbps ครั้งแรกในไทยที่สยามพารากอน
    ในขณะเดียวกัน กลุ่มทรูได้ขยายโครงข่ายบริการ WiFi ความเร็วมาตรฐาน 8 Mbps
    โดยมีจุดเชื่อมต่อสัญญาณ WiFi เพิ่มขึ้นเป็นประมาณ 100,000
    จุดทั้งในประเทศและต่างประเทศทั่วโลก

-   กันยายน: ทรูออนไลน์ เปิดบริการ Ultra hi-speed Internet ให้ความเร็วสูงสุดตั้งแต่
    50 ถึง 100 Mbps ด้วยเทคโนโลยี FTTH สำหรับลูกค้าทั่วไป ครั้งแรกของประเทศ

ทรูวิชั่นส์

 กุมภาพันธ์: ทรูวิชั่นส์และทรูมูฟ เปิดตัวแอพพลิเคชั่นใหม่ “ทรูวิชั่นส์ ออน โมบายล์”
เพื่อลูกค้าทรูมูฟที่ใช้แพ็กเกจ iPhone ให้สามารถติดตามรายการต่างๆ จากทรูวิชั่นส์บน iPhone
ที่มีระบบปฏิบัติการ iOS4 ผ่านเครือข่ายประสิทธิภาพ ทรูมูฟ 3G และ WiFi

-   กุมภาพันธ์: ทรูวิชั่นส์เปิดรายการเกมโชว์รูปแบบใหม่ “COFFEE MASTER by TrueCoffee”
    รายการสดตลอด 24 ชั่วโมง เพื่อค้นหาสุดยอดนักบริหารธุรกิจร้านกาแฟ จากผู้เข้าแข่งขัน 12
    คนเพื่อพิชิตเงินรางวัล 1 ล้านบาท โดยออกอากาศตลอด 2 เดือนทางช่องเรียลลิตี้ ทรูวิชั่นส์
    60 และช่องเรียลลิตี้ เอชดี ทรูวิชั่นส์ 113

-   มีนาคม – ตุลาคม: ทรูวิชั่นส์ เพิ่ม 16 ช่องรายการใหม่ ได้แก่ FOX Thailand,
    สยามกีฬาทีวี, Super บันเทิง, Home & Food Channel, Speed Channel, Travel
    Channel Thailand, Animax, TAN Network, MCOT1, ASEAN TV, T Sports และ
    Golf Channel Thailand นอกจากนี้ ยังร่วมมือกับ 3 บริษัทชั้นนำ จีเอสช็อป
    ประเทศเกาหลี เดอะมอลล์กรุ๊ป และ ซีพีออลล์ เปิดช่องรายการใหม่ “ทรูซีเล็คท์”
    โฮมช้อปปิ้งแชนแนล ทำให้มีจำนวนช่องรายการเพิ่มขึ้นเป็น 127 ช่อง

-   มิถุนายน: ทรูวิชั่นส์ร่วมกับโมเดิร์นไนน์ เปิดตัวรายการ “ทรู อคาเดมี แฟนเทเชีย ซีซั่น 8”
    หนึ่งในรายการเรียลลิตี้ที่ได้รับความนิยมสูงสุดของไทย

-   กรกฎาคม: ทรูวิชั่นส์เพิ่ม 8 ช่องรายการในระบบเอชดี (High Definition) จากเดิม 3
    ช่อง รวม 11 ช่องระบบเอชดี อาทิ True Sport HD 2, Star Movies HD และ AXN
    HD

-   สิงหาคม: ทรูวิชั่นส์และบริษัท เอสเอ็ม เอ็นเทอร์เทนเม้นท์ จำกัด
    ผู้นำธุรกิจบันเทิงจากเกาหลี ร่วมเป็นพันธมิตรจัดตั้งบริษัทร่วมทุนภายใต้ชื่อ บริษัท เอสเอ็ม ทรู
    จำกัด เพื่อเป็นตัวแทนการประกอบธุรกิจต่างๆ ในประเทศไทยอย่างถูกต้องตามลิขสิทธิ์
    ทั้งการบริหารจัดการศิลปิน  ธุรกิจดิจิตอลคอนเทนต์การจัดจำหน่ายของที่ระลึกต่างๆ
    รวมทั้งนำศิลปินในสังกัด เอสเอ็ม
    เอ็นเทอร์เทนเม้นท์มาจัดกิจกรรมหรือแสดงคอนเสิร์ตในประเทศไทย

-   สิงหาคม: ทรูวิชั่นส์ รักษาความเป็นผู้นำช่องรายการฟุตบอลระดับโลก
    โดยได้รับลิขสิทธิ์ถ่ายทอดสดการแข่งขันฟุตบอลฤดูกาลใหม่ครบ 10 ลีก รวมกว่า 1,000 แมตช์
    ซึ่งประกอบด้วย English Premiere League ฤดูกาล 2011/2012 Thai Premiere
    League และ FIFA Champion League ฤดูกาล 2012-15

-   กันยายน: ทรูวิชั่นส์ประกาศเปลี่ยนกล่องรับสัญญาณรุ่นใหม่ “ทรูวิชั่นส์ รุ่น เอชดี พลัส”
    เพื่อมอบประสบการณ์การรับชมที่มีคุณภาพสูง คมชัด ด้วยระบบ High Definition
    พร้อมบริการใหม่ๆ ซึ่งประกอบด้วย Personal Video recorder
    โปรแกรมสั่งอัดรายการโปรดล่วงหน้า และบริการ On Demand Service
    ให้เลือกชมรายการสาระบันเทิงที่ชื่นชอบได้ตามสั่ง โดยสมาชิกแพ็กเกจ แพลทินัม โกลด์
    และซิลเวอร์สามารถเปลี่ยนกล่องรับสัญญาณใหม่ได้ตั้งแต่เดือนตุลาคม 2554 เป็นต้นไป
    การเปลี่ยนกล่องรับสัญญาณในครั้งนี้
    เป็นการเตรียมความพร้อมเพื่อรองรับระบบออกอากาศใหม่ที่มีความปลอดภัย
    ซึ่งจะช่วยขจัดปัญหาที่เกิดจากการลักลอบใช้สัญญาณ

บริการคอนเวอร์เจนซ์และอื่นๆ

-   มกราคม: ทรูไลฟ์พลัส เปิดตัวแพ็กเกจใหม่ “ทรูไลฟ์ ฟรีวิว 215 ช่อง”
    ด้วยช่องรายการคุณภาพ 215 ช่อง พร้อมค่าโทรทรูมูฟ 399 บาทต่อเดือน

-   มีนาคม: ทรูมันนี่ร่วมกับกรมการขนส่งทางบก เปิดบริการรับชำระภาษีรถยนต์ประจำปี
    ผ่านบริการ
    รับชำระของทรูมันนี่ สำหรับผู้ใช้รถยนต์ทั่วประเทศ

-   เมษายน: ทรูมันนี่เปิดบริการชำระค่าบริการแบบออนไลน์ผ่านระบบอิเล็กทรอนิกส์ใหม่ 3
    ช่องทางใหม่ สำหรับลูกค้าทรูมูฟ

-   พฤศจิกายน: ทรูมันนี่นำเสนอ ตู้บริการอัตโนมัติตลอด 24 ชั่วโมง หรือ TrueMoney Kiosk
    ให้บริการ เติม จ่าย โอน ซื้อ จอง ผ่านทรูช้อปทุกสาขา สถานีบริการน้ำมัน ปตท
    สถานีรถไฟฟ้า MRT และ BTS และอื่นๆ กว่า 2,000 ตู้ทั่วประเทศ

-   ธันวาคม: ทรูไลฟ์ พลัส เปิดตัวกล่องรับสัญญาณดาวเทียมใหม่ ขายขาด
    ไม่มีค่าบริการรายเดือน เพื่อขยายตลาดสู่กลุ่มลูกค้าระดับกลางและล่าง

รางวัลที่ได้รับในปี 2554

-   นายอภิสิทธิ์ เวชชาชีวะ นายกรัฐมนตรี มอบโล่แก่ บริษัท ทรู คอร์ปอเรชั่น จำกัด (มหาชน)
    ในฐานะองค์กรที่ร่วมสนับสนุนโครงการกองทุนผู้สูงอายุ ในงาน “ผู้สูงวัยมีคุณค่า
    ร่วมพัฒนาสังคมไทย” ซึ่งจัดขึ้นโดยกระทรวงการพัฒนาสังคมและความมั่นคงของมนุษย์

-   บริษัท ทรู คอร์ปอเรชั่น จำกัด (มหาชน) รับมอบรางวัล โกล์ด อวอร์ด “แบรนด์ สุดยอด
    โดย รีดเดอร์ส ไดเจสท์ ประจำปี 2554”
    ในหมวดของผู้ให้บริการโทรศัพท์พื้นฐานและโทรศัพท์เคลื่อนที่ จากบริษัท รีดเดอร์ส ไดเจสต์
    (ประเทศไทย) จำกัด
    ในงานประกาศผลรางวัลการสำรวจแบรนด์ที่เชื่อมั่นได้ในเอเชียโดยรีดเดอร์ ไดเจสต์
    ประจำปี 2554

-   กลุ่มทรู รับมอบเกียรติบัตรประกาศเกียรติคุณ “จิตอาสาทำดี มีคนเห็น” โครงการ
    “ส่งต่อความดี...ไม่มีวันหมด” ในฐานะองค์กรเอกชนที่มีจิตอาสาบำเพ็ญประโยชน์เพื่อส่วนรวม
    ระหว่างเหตุการณ์ภัยน้ำท่วมและวิกฤตอื่นๆ ซึ่งจัดโดยคณะกรรมการฝ่ายประชาสัมพันธ์
    การจัดงานเฉลิมพระเกียรติพระบาทสมเด็จพระเจ้าอยู่หัว กรมประชาสัมพันธ์
    เนื่องในโอกาสพระราชพิธีมหามงคลเฉลิมพระชนมพรรษา 7 รอบ 5 ธันวาคม 2554

-   กลุ่มทรูรับรางวัลพระราชทานสมเด็จพระเทพรัตนราชสุดาฯ สยามบรมราชกุมารี Thailand
    Corporate Excellence Awards 2010 สาขาความเป็นเลิศด้านการตลาด (Marketing
    Excellence)
    ซึ่งกลุ่มทรูเป็นบริษัทด้านการสื่อสารโทรคมนาคมไทยเพียงรายเดียวที่ได้รับรางวัลดังกล่าวต่อเนื่องเป็นปีที่
    3 นอกจากนี้ยังได้รับรางวัล A Decade of Excellence: Hall of Fame
    ในฐานะเป็นหนึ่งในสิบองค์กรแห่งความเป็นเลิศที่ได้รับการเสนอชื่อต่อเนื่อง 10 ปี ทั้งนี้
    รางวัลพระราชทาน Thailand Corporate Excellence Awards 2010
    จัดโดยสมาคมการจัดการธุรกิจแห่งประเทศไทย
    ร่วมกับสถาบันบัณฑิตบริหารธุรกิจศศินทร์แห่งจุฬาลงกรณ์มหาวิทยาลัย

ภาพรวมการประกอบธุรกิจของบริษัทฯ บริษัทย่อย กิจการร่วมค้า และบริษัทร่วม

กลุ่มทรูรายงานผลประกอบการด้านการเงิน โดยแบ่งออกเป็น 3 กลุ่มธุรกิจ คือ กลุ่มทรู โมบาย
ทรูออนไลน์ และ ทรูวิชั่นส์ โดยผลประกอบการด้านการเงินของทรูมันนี่ ทรูไลฟ์ และ ทรู คอฟฟี่
ถือเป็นส่วนหนึ่งของทรูออนไลน์

(1) ทรูออนไลน์ ประกอบด้วยบริษัทฯ และบริษัทย่อยที่ยังคงมีกิจกรรมทางธุรกิจ 29 บริษัท
กิจการร่วมค้า 3 บริษัท และ บริษัทร่วม 1 บริษัท

(2) ทรูมูฟ ประกอบด้วยบริษัทย่อยที่ยังคงมีกิจกรรมทางธุรกิจ 15 บริษัท

(3) ทรูวิชั่นส์ ประกอบด้วยบริษัทย่อยที่ยังคงมีกิจกรรมทางธุรกิจ 12 บริษัท และ
บริษัทร่วม 2 บริษัท

[]

[]